Broj: 711-I-1475-M-116/18-02-11

Zagreb, 28. rujna 2018.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 18. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Željka Funteka, općinskog načelnika Općine Brckovljani**, za davanjem mišljenja Povjerenstva, na 23. sjednici, održanoj 28. rujna 2018.g. daje sljedeće:

**MIŠLJENJE**

1. **Općina Brckovljani može stupiti u poslovni odnos, odnosno može na temelju Javnog natječaja za zakup poljoprivrednog zemljišta u vlasništvu Općine Brckovljani od 3. rujna 2018.g. sklopiti ugovor o zakupu s Obiteljskim poljoprivrednim gospodarstvom Tomislav Funtek, čiji nositelj je sin dužnosnika Željka Funteka, općinskog načelnika Općine Brckovljani, ukoliko navedeni dužnosnik postupi sukladno uputama Povjerenstva iz ovog mišljenja, a u cilju izbjegavanja sukoba interesa.**
2. **Dužnosnik Željko Funtek dužan je članovima Općinskog vijeća Općine Brckovljani deklarirati okolnost da je OPG, čiji nositelj je njegov sin,** **podnio ponudu za zakup poljoprivrednog zemljišta po raspisanom Javnom natječaju za zakup poljoprivrednog zemljišta u vlasništvu Općine Brckovljani od 3. rujna 2018.g. Istu okolnost dužnosnik je dužan javno objaviti na internetskim stranicama Općine Brckovljani. Dužnosnik je nadalje obvezan izuzeti se od svakog sudjelovanja u postupku navedenog Javnog natječaja, a za radnje koje bi, kao općinski načelnik, bio ovlašten u natječaju poduzimati dužan je ovlastiti svog zamjenika.**
3. **Dužnosnik, odnosno Općina Brckovljani dužni su prije stupanja u poslovni odnos, dostaviti Povjerenstvu dokumentaciju iz koje je vidljivo kako su provedene upute Povjerenstva.**
4. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnio je dužnosnik Željko Funtek, općinski načelnik Općine Brckovljani. U knjigama ulazne pošte zahtjev je zaprimljen pod brojem 711-U-2705-M-116/18-01-2, dana 18. rujna 2018.g., povodom kojeg se vodi predmet broj M-116/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Željko Funtek, povodom obnašanja dužnosti općinskog načelnika Općine Brckovljani obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik u bitnom navodi da je OPG Tomislav Funtek, čiji nositelj je dužnosnikov sin, dostavio ponudu za javni natječaj za zakup poljoprivrednog zemljišta u vlasništvu Općine Brckovljani te je Povjerenstvo za provedbu javnog natječaja utvrdilo da je navedeni zahtjev najpovoljniji. Javni natječaj raspisan je na temelju Odluke Općinskog vijeća o pokretanju postupka davanja u zakup poljoprivrednog zemljišta u vlasništvu Općine Brckovljani od 20. kolovoza 2018.g. Javni natječaj objavljen je 3. rujna 2018.g. na internetskoj stranici Općine Brckovljani, na oglasnoj ploči općine i na internetskoj stranici Dugoselske kronike. Povjerenstvo za provedbu javnog natječaja i dvoje članova Općinskog vijeća Općine Brckovljani otvorili su ponude te izvršili pregled i ocjenu ponuda. Za paket katastarskih čestica 3768/1, 3768/2, 3767/2, 3767/1, 3760/1, 3758/1, 3862/1, 3769/1 i 3765/1 k.o. Brckovljani utvrđeno je kako je ponudu dostavio OPG Tomislav Funtek te su utvrdili da isti ispunjava sve uvjete iz natječaja slijedom čega su predložili da prije donošenja odluke Općinskog vijeća o prihvatu najpovoljnije ponude dužnosnik Željko Funtek zatraži mišljenje Povjerenstva. Podnositelj stoga traži mišljenje Povjerenstva u vezi predmetne situacije, odnosno može li Općina Brckovljani sklopiti ugovor o zakupu poljoprivrednog zemljišta sa OPG Tomislav Funtek i pod kojim uvjetima.

Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Zakonom je izričito propisano kako se navedene osobe smatraju s dužnosnikom povezanim osobama u smislu navedenog Zakona.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 18. stavkom 1. ZSSI-a propisano je da je dužnosnik dužan pravodobno obavijestiti Povjerenstvo u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo obrazlaže da je zakonodavac situacije iz članka 18. stavka 1. ZSSI-a, dakle situacije u kojima tijelo javne vlasti u kojem dužnosnik obnaša dužnost stupa u poslovni odnos s poslovnim subjektom u kojem član obitelji dužnosnika ima udjele u vlasništvu, predvidio kao situacije u kojima se pretpostavlja mogući utjecaj privatnog interesa toga člana obitelji na dužnosnikovu nepristranost prilikom donošenja odluka koje se odnose na takav poslovni odnos. Svrha instituta prethodne obavijesti iz članka 18. ZSSI-a jest da Povjerenstvo prije nastanka određenog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da ukaže dužnosniku na mjere koje dužnosnik i tijelo u kojem obnaša dužnost moraju poduzeti kako bi se zaštitio javni interes.

Povjerenstvo nadalje ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Povjerenstvo je izvršilo uvid u dokumentaciju koju je dužnosnik dostavio uz predmetni zahtjev za mišljenje te je utvrdilo kako je Općinsko vijeće Općine Brckovljani 20. kolovoza 2018. donijelo Odluku o pokretanju postupka davanja u zakup poljoprivrednog zemljišta u vlasništvu Općine. Odlukom se određuje da će se u zakup dati 19 čestica fizičkim i pravnim osobama na vrijeme od 10 godina. Odluka je donesena na temelju Odluke o uvjetima, načinu i postupku upravljanja nekretninama u vlasništvu Općine Brckovljani, koju je donijelo Općinsko vijeće Općine Brckovljani 20. kolovoza 2018.g. Člankom 9. Odluke o pokretanju postupka davanja u zakup poljoprivrednog zemljišta u vlasništvu Općine propisano je da će općinski načelnik Općine Brckovljani temeljem navedene Odluke osnovati Povjerenstvo i raspisati natječaj.

 Odlukom o uvjetima, načinu i postupku upravljanja nekretninama u vlasništvu Općine Brckovljan propisano je da natječaj davanja u zakup provodi Povjerenstvo koje imenuje načelnik. Načelnik odnosno Vijeće na temelju Zapisnika Povjerenstva donosi Odluku o izboru najpovoljnije odluke. Načelnik također potpisuje ugovor o zakupu.

Uvidom u daljnju dokumentaciju utvrđeno je kako je općinski načelnik Općine Brckovljani Željko Funtek 3. rujna 2018.g. donio Odluku o imenovanju Povjerenstva za provedbu Natječaja za zakup. Javni natječaj za zakup poljoprivrednog zemljišta objavljen je također 3. rujna 2018.g. Obavijest o objavi natječaja objavljena je na internetskim stranicama Općine Brckovljani, u Glasilu Dugog sela, Općine Brckovljani i Rugvica te na Oglasnoj ploči Općine. Natječaj je bio otvoren do 13. rujna 2018.g.

Povjerenstvo za provedbu natječaja je 13. rujna 2018.g. sastavilo Zapisnik o otvaranju, pregledu i ocjeni pristiglih ponuda te utvrdilo: da su pristigle prijave 5 subjekata, da se OPG TOMISLAV FUNTEK jedini prijavio za zakup čest. 3768/1, 3768/2, 3767/2, 3767/1, 3760/1, 3758/1, 3862/1, 3769/1 i 3765/1 k.o. Brckovljani.

Povjerenstvo za provedbu natječaja je u Zapisniku konstatiralo da je Tomislav Funtek sin općinskog načelnika Željka Funteka te predložilo načelniku da prije donošenja Odluke općinskog vijeća Općine Brckovljani o najpovoljnijoj ponudi zatraži mišljenje Povjerenstva za odlučivanje o sukobu interesa, što je dužnosnik i učinio zahtjevom zaprimljenim 18. rujna 2018.g.

Povjerenstvo u predmetnom slučaju smatra kako bi se dužnosnik Željko Funtek mogao naći u situaciji u kojoj se s jedne strane pojavljuju privatni interesi člana njegove obitelji, dok je s druge strane, kao predstavnik Općine Brckovljani, dužan štiti javni interes Općine. Ovakva situacija sama po sebi ne ograničava OPG u vlasništvu njegova sina u sklapanju Ugovora o zakupu poljoprivrednog zemljišta u vlasništvu Općine Brckovljani, ali je dužnosnik dužan poduzeti određene radnje u cilju sprječavanja sukoba interesa te zaštite vlastite vjerodostojnosti i očuvanja povjerenja građana u tijela javne vlasti. Stoga je dužnosnik dužan članovima Općinskog vijeća Općine Brckovljani deklarirati okolnost da je OPG, čiji nositelj je njegov sin, podnio ponudu za zakup poljoprivrednog zemljišta po raspisanom Javnom natječaju. Istu okolnost dužnosnik je dužan javno objaviti na internetskim stranicama Općine Brckovljani.

Dužnosnik je nadalje obvezan izuzeti se od svakog sudjelovanja u postupku navedenog Javnog natječaja, a za radnje koje bi, kao općinski načelnik, bio ovlašten u natječaju poduzimati dužan je ovlastiti svog zamjenika.

Dužnosnik, odnosno Općina Brckovljani dužni su prije stupanja u poslovni odnos, odnosno prije sklapanja predmetnog ugovora dostaviti Povjerenstvu dokumentaciju iz koje je vidljivo kako su provedene upute Povjerenstva. Povjerenstvo će potom u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Željko Funtek, elektronička dostava
2. Objava na internetskoj stranici Povjerenstva
3. Pismohrana